मुंबई के घाटकोपर पश्चिम से बीजेपी विधायक राम कदम के ये बिगड़े बोल लोगों को सुनने को मिले. जन्माष्टमी पर दही हांडी उत्सव का आयोजन था. राम कदम मंच पर थे और अपने वोटरों को लुभाने की हर मुमकिन कोशिश कर रहे थे. उन्होंने कहा कि वोटर्स किसी भी तरह की मदद के लिए उनके मोबाइल नंबर पर संपर्क कर सकते हैं. जोश में वो यहां तक बोल गए कि अगर किसी को लड़की से प्यार है और उसके मां-बाप उस लड़की को बहू के रूप में स्वीकार करने को तैयार है तो वो उसे भगाकर शादी करवाने में उसकी मदद करेंगे.